Laerskoolmeisies spuit ander leerders met middel inArgieffoto Volgens Oupa Bodibe, woordvoerder van die departement, het die voorval Vrydag by die Laerskool Mooifontein in Kempton Park plaasgevind. “’n Gr. 4-leerder het inspuitnaalde skool toe gebring en sy en twee maats het toe glo ander kinders daarmee begin prik en inspuit.” Bodibe het gesê die gr. 4-meisie se ouers het intussen gesê hul dogter het per ongeluk haar suster se sak skool toe gevat en gesien daar is inspuitnaalde, gereed vir inspuitings, in. “Ongeveer 28 kinders is geprik of ingespuit en hul ouers is onmiddellik in kennis gestel en aangeraai om hul kinders na dokters te neem vir dringende behandeling.” Daar is as voorsorgmaatreël medikasie aan leerders toegedien, onder meer antiretrovirale middels. “Van die kinders het egter negatief op die medikasie reageer en begin braak terwyl ander ŉ maagaandoening gekry het.” Volgens Bodibe was die inspuitnaalde gevul met ŉ hormoonbehandelingsmiddel. “Die inspuitings is na ŉ laboratorium gestuur vir toetse.” Hy het gesê daar word berading aan leerders by die skool verskaf. Die skool se beheerliggaam het intussen ook met dissiplinêre optrede teen die oortreders begin. ŉ Saak is ook by die polisie aanhangig gemaak teen die eienaar van die inspuitnaalde.